Diari Oficial de la Generalitat Valenciana


Sumari del DOGV 3678, del 01-02-2000 (2000/663)

ACORD de 19 de gener de 2000, del Consell de la Sindicatura de Comptes, pel qual es convoca oposició per a cobrir un lloc de treball de conductor/conductora ordenança, vacant en la dita institució.
-----------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3678

Data del DOGV
:   01-02-2000

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2000/663


Data del document
:   19-01-2000

Organisme emissor
:   Sindicatura de Comptes

Tipus de document
:   Acord

Descriptors 

:   * concurs administratiu
    * personal de conducció

ACORD de 19 de gener de 2000, del Consell de la Sindicatura de Comptes, pel qual es convoca oposició per a cobrir un lloc de treball de conductor/conductora ordenança, vacant en la dita institució. [2000/M663]
  
En la relació de llocs de treball de la Sindicatura de Comptes, aprovada el 28 de desembre de 1998, figura una plaça vacant de conductor/conductora ordenança, de naturalesa laboral, que resulta necessari cobrir. En la dita relació consta com a requisit per a ocupar el citat lloc, estar en possessió del permís de conduir B2. Ara bé, tenint en compte que el vigent Reglament General de Conductors ja no preveu la possibilitat d'obtenir la llicència d'aquesta categoria i que l'apartat 2 de la seua disposició transitòria primera estableix una equivalència entre l'anterior permís de la classe B2, que segueix sent vàlid transitòriament segons la dita disposició, i el permís de la classe B, amb autorització per a conduir els vehicles a què es refereix l'apartat 3 de l'article 7 del mateix reglament, cal entendre que faculten per a accedir al lloc convocat les dues classes de permís de conduir.
  
Per això, en l'exercici de la competència atribuïda per l'article 17, c) de la Llei 6/1985, d'11 de maig, de la Generalitat Valenciana, de Sindicatura de Comptes, i en l'article 12, c) del seu Reglament de Règim Interior, aprovat per acord del 19 de setembre de 1986, de la Comissió de Coordinació, Organització i Règim de les Institucions de la Generalitat, de les Corts Valencianes, el Consell de la Sindicatura de Comptes, una vegada obtinguda la delegació de la Mesa de les Corts Valencianes, acorda convocar la present oposició, que es regirà per les següents
  
Bases de la convocatòria
  
Primera. Normes generals
  
1. L'objecte de la present convocatòria és la selecció, mitjançant el sistema d'oposició, d'un aspirant per a cobrir un lloc de treball vacant de naturalesa laboral, amb la denominació de conductor/conductora ordenança, pertanyent al grup D, segons el que disposa la relació de llocs de treball de la Sindicatura de Comptes i amb les condicions que s'estableixen en l'annex I.
  
2. La convocatòria es regirà pel que disposen aquestes bases, i en allò que no preveuen serà d'aplicació la normativa que estableix la disposició addicional de la Llei de Sindicatura de Comptes.
  
3. La persona que obtinga plaça per mitjà d'aquesta convocatòria, no podrà compatibilitzar-la amb l'exercici d'un segon lloc de treball, càrrec o activitat en el sector públic, ni tampoc amb activitats de caràcter privat; tret dels supòsits d'excepció que estableixen les disposicions vigents en matèria d'incompatibilitats.
  
Segona. Requisits dels candidats
  
Per a ser admés a les proves selectives caldrà reunir els requisits següents:
  
a) Tenir complits 18 anys i no haver sobrepassat l'edat de la jubilació.
  
b) Estar en possessió del títol de Graduat Escolar, Formació Professional de primer grau o equivalent, o bé estar en condicions d'obtenir-lo en la data que acabe el termini de presentació de les instàncies.
  
c) No trobar-se inhabilitat per a l'exercici de la funció pública per sentència ferma.
  
d) No haver sigut separat del servei públic mitjançant expedient disciplinari.
  
e) No patir malaltia o defecte físic que impedisca l'exercici de les corresponents funcions.
  
f) Estar en possessió del permís de conduir de la categoria B2 o del permís de la classe B, amb autorització per a conduir els vehicles a què es refereix l'apartat 3 de l'article 7 del Reglament General de Conductors, de 30 de maig de 1997 (BTP) o, si s'escau, l'autorització administrativa per a conduir expedida en l'estranger que estiga homologada amb els permisos citats.
  
g) Els altres que s'estableixen en les presents bases.
  
Els candidats hauran de reunir aquests requisits en la data que acabe el termini de presentació de sol·licituds i mantenir-los fins al moment en què finalitze el procés selectiu.
  
Tercera. Procediment de selecció
  
1. Els aspirants seran seleccionats pel sistema d'oposició, que comprendrà la realització dels exercicis eliminatoris que s'indiquen tot seguit.
  
- Primer exercici. Serà de caràcter teòric i consistirà en un qüestionari de 50 preguntes de respostes alternatives, de les quals només en serà correcta una, i es penalitzaran les contestacions errònies amb la deducció de la puntuació corresponent a una contestació vàlida. Les preguntes seran formulades basant-se en el temari que figura com a annex II, de manera que en correspondran 25 als temes 1 al 7, els dos inclusivament, i les altres 25, als temes restants, és a dir, del 8 al 18. El temps per a la realització de l'exercici serà d'una hora.
  
- Segon exercici. Serà de caràcter pràctic i consistirà en una prova de conducció realitzada durant un període màxim d'una hora, partint de la seu de la Sindicatura de Comptes i executant les indicacions que efectue el tribunal.
  
El primer exercici es qualificarà de 0 a 10 punts, i per a aprovar caldrà obtenir una puntuació mínima de 6 punts o superior, si així ho decideix el tribunal, el qual també podrà establir el sistema per a dirimir els desempats entre els aspirants que haurien obtingut la puntuació mínima assenyalada, a fi de seleccionar un màxim de 15 aspirants que superen la prova, respectant en qualsevol cas, en l'adopció de tals decisions, l'anonimat dels opositors. El segon exercici puntuarà de 0 a 4 punts, i seran necessaris 2 punts per a aprovar.
  
2. En el segon exercici, en el qual no es produeix l'actuació conjunta de tots els candidats, l'ordre de realització s'establirà, d'acord amb la resolució de la Direcció General de la Funció Pública de 31 de març de 1999, segons l'ordre alfabètic de cognoms començant per la lletra B.
  
3. A la fi del primer exercici es farà públic un anunci on conste la relació dels aspirants aprovats, expressant-hi les puntuacions obtingudes, així com el moment d'iniciació del segon exercici. L'anunci s'exposarà en el lloc de realització de les proves i en la seu de la Sindicatura de Comptes i no podran transcórrer menys de cinc dies hàbils entre el final d'aquest exercici i el començament del següent. Al final del segon exercici es farà públic en la seu de la Sindicatura de Comptes un anunci en el qual figure la relació d'aspirants aprovats i les puntuacions obtingudes.
  
Els aspirants seran convocats per a cada exercici en crida única, i seran exclosos definitivament del procés els qui no hi compareguen, tret de cas de força major acreditada de manera suficient i valorada lliurement pel tribunal. No es permetrà l'accés a la sala on es realitze el primer exercici a aquells que hi compareguen una vegada conclosa la crida dels aspirants. Aquests hi faran constar la seua personalitat mitjançant la presentació de l'original d'un document oficial amb fotografia vàlid per a acreditar la identitat de les persones, que podrà ser requerit en qualsevol moment de la celebració dels exercicis pels membres del tribunal o el personal col·laborador. La seua mancança determinarà l'exclusió del procés selectiu.
  
4. La qualificació de l'oposició vindrà determinada per la suma aritmètica de les puntuacions corresponents als dos exercicis.
  
5. El primer exercici de l'oposició se celebrarà entre els 15 i 20 dies hàbils comptats a partir de la data en què es publique la relació definitiva d'admesos i serà convocat en la referida data de publicació.
  
Quarta. Sol·licituds
  
1. Els qui desitgen participar en aquest procés selectiu hauran de presentar la sol·licitud ajustada al model que figura com annex III, dirigida al síndic major de la Sindicatura de Comptes, en el registre d'aquesta institució, carrer de Sant Vicent, número 4, de València, o en la forma establida en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en el termini de 20 dies hàbils comptats a partir del següent a l'última publicació d'aquesta convocatòria, que apareixerà en el Butlletí Oficial de les Corts Valencianes i en el Diari Oficial de la Generalitat Valenciana.
  
El domicili que figure en la sol·licitud es considerarà l'únic vàlid a efectes de notificacions, sent responsabilitat exclusiva de l'aspirant tant els errors en la seua consignació, com la no-comunicació a la institució convocant de qualsevol canvi del dit domicili. Al mateix temps haurà de manifestar de manera clara i expressa el compliment dels requisits establits en la base segona.
  
2. La sol·licitud anirà acompanyada d'una còpia del document nacional d'identitat o passaport i, en el cas de posseir-la en aqueixa data, d'una còpia del permís de conduir. Si no el posseís en la dita data, s'efectuarà una declaració responsable, ajustada al model que s'adjunta com a annex IV, que es reuneixen les condicions per a la seua expedició en el moment de finalitzar el termini de presentació de sol·licituds. Les còpies que s'adjunten seran autèntiques. Així mateix s'adjuntarà el resguard acreditatiu del pagament dels drets d'examen que es fixen en l'apartat cinc d'aquesta base.
  
3. Els aspirants amb discapacitació assenyalaran en la sol·licitud les mesures d'adaptació que necessiten.
  
4. Tots els documents que aporten els aspirants hauran d'estar redactats en alguna de les llengües oficials de la Comunitat Valenciana o, en cas contrari, vindran acompanyats d'una còpia traduïda per traductor jurat.
  
5. Els drets d'examen seran de 1.137 pessetes (6,82 euros), que s'ingressaran en efectiu en el compte 7121-2687-84-5281679775 de la Caja de Ahorros del Mediterráneo (CAM). Estan exempts de pagament les persones amb discapacitat igual o superior al 33%, els quals hauran d'adjuntar a la sol·licitud el certificat acreditatiu de tal condició.
  
6. Als efectes que disposa l'article 59, 5,b) de la Llei de Règim Jurídic de les Administracions Públiques i del Procediment Administratiu Comú, mitjançant les publicacions als taulers d'anuncis o butlletins oficials que s'estableixen en aquesta convocatòria, es considerarà efectuada l'oportuna notificació als interessats, sent en especial d'aplicació aquest apartat a les previsions de les bases tercera, tres; cinquena, u i dos; sisena, u; i setena.
  
7. La presentació d'una sol·licitud per a participar en aquesta convocatòria implica l'acceptació de les presents bases.
  
Cinquena. Admissió i exclusió de candidats
  
1. Finalitzat el termini de presentació d'instàncies, el síndic major de la Sindicatura de Comptes ordenarà publicar en el Butlletí Oficial de les Corts Valencianes i en el Diari Oficial de la Generalitat Valenciana un anunci indicant el lloc on es troba a disposició dels interessats la resolució per la qual s'aprove la llista provisional d'aspirants admesos i exclosos. En l'esmentada llista constarà el nom i els cognoms dels candidats, tot indicant-hi, si s'escau, la causa d'exclusió.
  
Qui ho estime adient disposarà d'un termini de 10 dies hàbils, comptats a partir del dia següent a la data de publicació que s'esmenta en el paràgraf anterior, per a esmenar els defectes observats i, si s'escau, l'exclusió provisional, segons el que estableix en l'article 71 de la Llei de Règim Jurídic de les Administracions Públiques i del procediment Administratiu Comú.
  
2. Finalitzat el dit termini de 10 dies, vistes les al·legacions i esmenats els defectes, es farà pública la llista definitiva d'aspirants admesos i exclosos en el mateix lloc que s'assenyala en el primer paràgraf de l'apartat anterior. La resolució que aprove la llista definitiva determinarà també el lloc, la data i l'hora de celebració del primer exercici.
  
3. Els interessats que hi hagen resultat exclosos, amb independència que facen ús del recurs previst en l'apartat dos de la base onze, podran instar la iniciació d'un expedient de devolució dels drets d'examen que hagen abonat per aplicació del que disposa l'apartat cinc de la base quarta.
  
Sisena. Tribunal
  
1. Existirà un únic tribunal, que serà designat pel Consell de la Sindicatura de Comptes i publicat en el Butlletí Oficial de les Corts Valencianes i en el Diari Oficial de la Generalitat Valenciana.
  
Estarà compost per un president, quatre vocals i un secretari, que actuaran amb veu però sense dret a vot. Tots ells tindran igual o superior nivell acadèmic que l'exigit per a concórrer al present procés selectiu. A més a més, respectant la composició i els requisits exposats, es designarà un idèntic nombre de suplents. Un representant del Consell de Personal de la Sindicatura podrà estar present en les reunions del tribunal, amb veu però sense vot.
  
En el cas de produir-se la pèrdua de les condicions per virtut de les quals es va efectuar un nomenament en qualitat de titular o de suplent, el Consell de la Sindicatura de Comptes decidirà la substitució del membre en què recaiga, la qual serà objecte d'idèntica publicació que l'establida per al nomenament inicial.
  
2. S'entendrà que el tribunal està vàlidament constituït quan hi assistisca la majoria dels seus membres. També hi haurà d'estar present el secretari o el seu suplent, el qual no serà comptabilitzat a l'efecte d'obtenir el còmput de la dita majoria. En qualsevol cas hi haurà d'assistir el president o el seu suplent, el qual disposarà de vot de qualitat en cas d'empat. A part d'això, el tribunal i els seus membres ajustaran les seues actuacions a les previsions del capítol II del títol II de la Llei de Règim Jurídic de les Administracions Públiques i del Procediment Administratiu Comú.
  
3. El tribunal podrà utilitzar, sota la seua direcció, ajudants per a agilitar el desenvolupament de les proves. També podrà disposar la incorporació al seu treball d'assessors especialistes per a les proves que considere convenient. Els assessors limitaran la seua actuació a l'exercici de la seua activitat tècnica, i no tindran en cap moment dret al vot.
  
4. Corresponen al tribunal les funcions relatives a la determinació concreta del contingut de les proves i a la qualificació dels aspirants, així com, en general, l'adopció de totes les mesures que siguen necessàries de cara al correcte desenvolupament de les proves selectives; a aquest efecte disposarà de la facultat d'interpretar les presents bases.
  
5. Els membres del tribunal, així com els assessors, cal que s'abstinguen d'intervenir, i podran ser recusats pels interessats, quan en ells concórreguen circumstàncies de les previstes en els articles 28 i 29 de la Llei de Règim Jurídic de les Administracions Públiques i del Procediment Administratiu Comú. Igualment, s'hi hauran d'abstenir aquells que haguessen realitzat tasques de preparació d'aspirants a la funció pública en els cinc anys anteriors a la publicació d'aquesta convocatòria.
  
6. El president del tribunal adoptarà les mesures necessàries per a garantir que, en la correcció del primer exercici de l'oposició, no siga coneguda la identitat dels aspirants.
  
7. Si en qualsevol moment del procés arriba a coneixement del tribunal que algun dels candidats no posseeix la totalitat dels requisits exigits, haurà de requerir-li la seua acreditació, i si aquesta no es produeix en el termini de 10 dies comptats a partir del dia següent a aquell en què se'n va fer el requeriment, el tribunal formularà una proposta d'exclusió de l'aspirant, en la qual indicarà les inexactituds o falsedats en què hagués pogut incórrer.
  
8. A l'efecte de comunicacions i d'altres incidències, el tribunal tindrà la seu en la Sindicatura de Comptes, al carrer de Sant Vicent, número 4, de València (46049).
  
Setena. Publicació de resultats
  
Una vegada finalitzats els exercicis, s'exposarà al tauler d'anuncis de la seu de la Sindicatura de Comptes un anunci amb la identitat de la persona aprovada, que s'elevarà al Consell de la Sindicatura de Comptes amb la corresponent proposta de nomenament.
  
El tribunal no podrà aprovar, ni declarar que han superat l'oposició, un nombre d'aspirants superior al de l'única plaça convocada. Això no obstant, el Consell de la Sindicatura podrà decidir la constitució d'una llista suplementària, per tal de cobrir amb caràcter interí, o per qualsevol altra modalitat de contractació laboral no definitiva permesa per la legislació vigent, les vacants que puguen produir-se en un futur en llocs de conductor/conductora ordenança de la institució.
  
La llista estarà constituïda pel nombre d'aspirants que s'hi determine, d'entre aquells que, no estant inclosos en la proposta del tribunal, hagen aprovat els dos exercicis i hagen obtingut la millor puntuació global, col·locats per ordre de qualificació; ordre que determinarà la preferència per a possibles ingressos en la institució per a la cobertura temporal de vacants.
  
Els empats en la puntuació total es resoldran en qualsevol cas a favor de l'aspirant que haja obtingut la millor qualificació en el primer exercici i, si hi subsisteix l'empat, a favor de qui tinga més edat.
  
Vuitena. Presentació de documents
  
1. L'aspirant proposat pel tribunal haurà de presentar en la Secretaria General de la Sindicatura de Comptes, dins del termini de 20 dies hàbils des que es faça pública la designació d'aquell que resulte aprovat, els documents següents:
  
a) Certificat de naixement, expedit pel registre civil corresponent, o original del document nacional d'identitat i còpia per a la seua compulsa.
  
b) Certificat mèdic acreditatiu de no patir malaltia o defecte físic que impedisca el normal exercici de les funcions, expedit pels serveis de la Direcció Territorial de la Conselleria de Sanitat o pels organismes competents d'altres comunitats autònomes.
  
c) Document original del corresponent títol, diploma o resguard de la seua sol·licitud, que acrediten estar en possessió de la titulació i el permís exigits; a més d'una fotocòpia per a la seua compulsa.
  
d) Declaració de no haver sigut separat del servei en cap administració pública per mitjà d'expedient disciplinari, ni de trobar-se inhabilitat per a l'exercici de la funció pública; així com de no desenvolupar activitats incompatibles.
  
2. Si dins del termini fixat, i tret dels casos de força major, no es presentava la documentació o, una vegada examinada aquesta, es dedueix que no es compleix algun dels requisits exigits en la convocatòria, no es podrà exectuar el nomenament i quedaran anul·lades totes les actuacions de la persona proposada, sense perjudici de la responsabilitat en què hagués pogut incórrer per falsedat en la instància.
  
En tal cas, el Consell de la Sindicatura de Comptes podrà requerir del tribunal l'elaboració d'una nova proposta, en la qual s'incloga l'opositor que hi seguisca en puntuació el decaigut; d'acord amb el que es preveu en l'apartat quatre de la base tercera.
  
3. Els aspirants aprovats que tinguen la condició de personal fix d'una administració pública quedaran exempts d'acreditar les condicions i els requisits ja justificats per a obtenir el seu anterior nomenament o contracte, i hauran de presentar una certificació de l'organisme del qual depenguen, en la qual s'acredite la seua condició i les altres circumstàncies que es troben en el seu expedient personal.
  
Novena. Nomenament i presa de possessió
  
1. Una vegada comprovada la conformitat de la documentació aportada, el Consell de la Sindicatura de Comptes efectuarà el corresponent nomenament, que serà notificat a la persona interessada i publicat en el Butlletí Oficial de les Corts Valencianes i el Diari Oficial de la Generalitat Valenciana.
  
2. Aquell que obtinga el nomenament, s'haurà d'incorporar al servei de la Sindicatura de Comptes en el termini de 20 dies hàbils, comptats a partir del dia següent a la data de notificació; amb caràcter previ a la incorporació, haurà de subscriure l'oportú contracte de treball.
  
3. El nomenament i el contracte estaran sotmesos al període de prova de dos mesos que preveu l'Estatut dels Treballadors.
  
Deu. Coneixement del valencià
  
1. El qui supere les proves selectives acreditarà els seus coneixements de valencià presentant un certificat expedit per la Junta Qualificadora de Coneixements del Valencià, juntament amb la resta de documents que s'estableixen en l'apartat u de la base vuitena. En el cas de no aportar-lo, en lloc seu adjuntarà el compromís escrit de realitzar els cursos de perfeccionament que s'organitzen a aqueix efecte.
  
2. Els aspirants podran utilitzar, durant el desenvolupament de les proves selectives, qualsevol de les llengües oficials a la Comunitat Valenciana.
  
Onze. Recursos
  
1. Contra les actuacions del tribunal, hom podrà interposar recurs d'alçada davant del Consell de la Sindicatura de Comptes, en el termini d'un mes a partir del dia següent al de la seua notificació o publicació, d'acord amb el que s'estableix en l'article 114.1 de la Llei de Règim Jurídic de les Administracions Públiques i del Procediment Administratiu Comú.
  
2. Els actes del Consell de la Sindicatura, comprés el present acord de convocatòria, posen fi a la via administrativa i poden ser impugnats pels interessats mitjançant la interposició d'un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors a partir del dia següent al de la seua notificació o publicació, i podran presentar qualsevol altra reclamació o recurs que s'estime procedent, així com el recurs potestatiu de reposició, que s'ha de presentar davant del mateix Consell en el termini d'un mes, d'acord amb els articles 116 i 117 de la Llei 30/1992.
  
València, 26 de gener de 2000
  
El síndic major,
  
JOSÉ ANTONIO NOGUERA DE ROIG
  
ANNEX I
  
Lloc: conductor/conductora -ordenança, de naturalesa laboral, amb el número d'ordre 66 en la relació de llocs de treball, pertanyent al grup D.
  
Funcions.
  
1ª. Conducció i manteniment del vehicle de representació o de qualsevol altre que siga propietat de la Sindicatura de Comptes.
  
2ª..Atendre la central telefònica.
  
3ª. Informació al públic.
  
4ª. Trasllat de material, documents i mobiliari.
  
5ª. Tasques de reprografia i enquadernació de documents.
  
ANNEX II
  
Programa que ha de regir per al primer exercici teòric de l'oposició per a cobrir un lloc de conductor/conductora-ordenança de la Sindicatura de Comptes de la Generalitat Valenciana.
  
Tema 1. La Constitució Espanyola de 1978: estructura i contingut. Els drets i les llibertats fonamentals. La Corona. Les Corts Generals. El govern.
  
Tema 2. El Tribunal de Comptes. Competències i funcions. Atribucions i funcionament dels òrgans del Tribunal de Comptes.
  
Tema 3. L'organització territorial de l'estat. Les comunitats autònomes: creació, estatuts d'autonomia, competències i control.
  
Tema 4. L'Estatut d'Autonomia de la Comunitat Valenciana. La Generalitat Valenciana. Les Corts Valencianes. El president de la Generalitat Valenciana. El Govern Valencià. L'administració local de la Comunitat Valenciana.
  
Tema 5. La Sindicatura de Comptes de la Generalitat Valenciana: la Llei 6/1985, d'11 de maig. Competències, àmbit d'aplicació i funcions de la Sindicatura de Comptes.
  
Tema 6. El Reglament de Règim Interior de la Sindicatura de Comptes. Òrgans i funcions de la Sindicatura. El personal al servei de la institució.
  
Tema 7. La legislació sobre la funció pública valenciana. Classificació del personal al servei de la Generalitat Valenciana. Responsabilitat de les autoritats i del personal al servei de les administracions públiques.
  
Tema 8. Els registres de documents de les administracions públiques. Llocs de presentació de documents.
  
Tema 9. Incorporació de mitjans tècnics en les administracions públiques. Sistemes de reproducció i enquadernació de documents.
  
Tema 10. El Reglament General de Circulació. Normes generals de comportament en la circulació. Transport de persones.
  
Tema 11. Normes generals dels conductors. Normes sobre begudes alcohòliques, estupefaents i substàncies psicòtropes, en relació a la circulació.
  
Tema 12. Circulació de vehicles. Lloc en la via. Velocitat dels vehicles. Prioritats de pas. Avançament. Parades i estacionament. Comportament en cas d'emergència. Ordre de prioritat dels senyals de trànsit.
  
Tema 13. El Reglament General de Vehicles. Normes generals. Inspeccions tècniques de vehicles. Circulació internacional de vehicles.
  
Tema 14. Infraccions i sancions en matèria de trànsit, circulació de vehicles a motor i seguretat vial. Mesures cautelars. Responsabilitat.
  
Tema 15. La Llei de Carreteres de la Generalitat Valenciana. Elements del sistema viari de la Comunitat Valenciana.
  
Tema 16. Distàncies per carretera entre la ciutat de València i les poblacions de la Comunitat Valenciana. Distàncies per carretera entre poblacions de més de 5.000 habitants de la Comunitat Valenciana.
  
Tema 17. Coneixements generals sobre manteniment de vehicles automòbils. Entreteniment simple dels pneumàtics i dels sistemes de lubricació, enllumenat, suspensió, direcció i frenat.
  
Tema 18. Nomenclatura de les vies que integren el sistema viari de la Comunitat Valenciana. Coneixements bàsics sobre la nomenclatura i els itineraris de la xarxa de carreteres de l'estat.
  
ANNEX III
  
Model de sol·licitud
  
Nom i cognoms:
  
DNI o passaport:
  
Domicili:
  
Telèfon:
  
Vista la convocatòria del Consell de la Sindicatura de comptes, per la qual es convoca oposició per a cobrir un lloc de treball de conductor/conductora ordenança, vacant en la dita institució, les bases de la qual accepte en la seua integritat, alhora que declare de manera expressa reunir els requisits assenyalats en la base segona,
  
SOL.LICITE que em tingueu per presentat/presentada a la convocatòria citada i ser cridat/cridada a realitzar els exercicis corresponents.
  
Documents que presente:
  
1. Fotocòpia del DNI o passaport.
  
2. Fotocòpia del permís de conduir exigit en la lletra f) de la base segona; és a dir, permís de la classe B2 o B.T.P. (permís de la classe B amb autorització per a conduir els vehicles a què es refereix l'apartat 3 de l'article 7 del Reglament General de Conductors: vehicles de transport públic de viatgers i vehicles prioritaris, entre altres), o declaració responsable d'estar en condicions per a la seua expedició en la data de finalització del termini de presentació d'instàncies (indiqueu el que s'aporta).
  
3. Còpia del resguard acreditatiu del pagament dels drets d'examen establits en l'apartat cinc de la base quarta.
  
València, ... de ... de 2000
  
Signat:
  
SÍNDIC MAJOR DE LA SINDICATURA DE COMPTES DE LA GENERALITAT VALENCIANA.
  
C/ Sant Vicent, número 4, València.
  
ANNEX IV
  
Declaració responsable
  
(Nom) ..., que concorrec a l'oposició de conductor/conductora ordenança convocada per la Sindicatura de Comptes de la Generalitat Valenciana, declare sota la meua responsabilitat que, malgrat no aportar a la corresponent sol·licitud el permís de conduir exigit en la lletra g) de la base segona de la convocatòria, complisc els requisits per a la seua expedició abans de finalitzar el termini de presentació de sol·licituds.
  
València, ... de ... de 2000